Hei, denne artikkelen er over ett år gammel og kan inneholde utdatert informasjon

Norske Alexanders katt ble en netthit over natta: - Vanskelig å si hvorfor Sett over 200 000 ganger på under ett døgn.

(Dagbladet): Da Alexander Fredriksen (32) og samboeren Marion Sylte (32) våknet lørdag morgen, hadde videoen av katten deres gått til topps på det populære nettforumet Reddit.

- Vi ble litt tatt på senga, sier Fredriksen til Dagbladet.

Instagram-kjendis Da paret flyttet sammen i Oslo i sommer, tok Sylte med seg katten sin Nala (4).

Et par måneder tilbake la Fredriksen ut et bilde av katten på Instagram-kontoen sin. Det spredde seg videre til Reddit, og fikk stor respons.

- Jeg fikk så mange ukjente følgere på min private konto, at jeg bestemte meg får å lage en egen Instagram-konto til Nala.

Siden bildet ble så populært, ville Fredriksen teste om han også klarte å lage en video som slo an.

- Helt sprøtt - Video har alltid vært en stor hobby. Jeg hadde en haug med videoklipp av Nala liggende, så jeg bestemte meg for å klippe sammen en snutt.

PÅ TOPP: - Det gikk fra null til hundre på kort tid, sier Alexander Fredriksen. Få timer etter han publiserte videoen av katten Nala, havnet den på toppen av nettforumet Reddit. Foto: Skjermdump / Reddit Vis mer

På under ett døgn er videoen sett over 200 000 ganger.

- Det er helt sprøtt. Jeg vet at katter er populære, men det gikk utrolig fort.

Mange kommentarer Det siste døgnet har paret blitt kontaktet av store videobyråer som Break og Storyful.

Dagen i dag skal de bruke på å lese seg gjennom havet av kommentarer de har fått på klippet.

Noen av toppkommentarene lyder som følger:

«På katteskalaen er din katt en tier.»

KATTEEIERE: Alexander Fredriksen (32) sammen med samboeren Marion Sylte (32). Bildet er tatt på Averøy. Foto: Privat Vis mer

«Jeg er totalt forelsket i denne katten.»

- Vi har ledd godt av hva folk skriver. Det er dødskult at det har tatt sånn av.

- Uvant syn for folk ute i verden - Hvorfor tror du videoen har blitt så populær?

- Ja, si det. Det er vanskelig. Jeg tror det kan være noe med at det er morsomt for folk ute i verden å se en stor og fluffy katt leke seg i snøen. De er ikke vant med snø på den måten vi er.

Nå gleder Fredriksen seg til det blir varmere å været.

- Den elsker snø. Det er mye løping ut og inn verandadøra. Det blir godt når snøen smelter.

